

**Ο ΚΟΑ υποδέχτηκε τον θρύλο του κυπριακού αθλητισμού Σταύρο Τζιωρτζή**

Με ιδιαίτερη χαρά και περηφάνεια ο Κυπριακός Οργανισμός Αθλητισμού υποδέχτηκε τον μύθο του κυπριακού αθλητισμού Σταύρο Τζιωρτζή, την Πέμπτη 15 Δεκεμβρίου 2022. Ο Πρόεδρος του ΚΟΑ Ανδρέας Μιχαηλίδης, τα μέλη του ΔΣ Σωτήρης Αδάμου, Μιχάλης Ιωάννου, Έλενα Παπακώστα και Χρίστος Νεοφύτου, καθώς και η Γενική Διευθύντρια Μαίρη Χαραλάμπους Παπαμιλτιάδη, υποδέχτηκαν τον Σταύρο Τζιωρτζή στα κεντρικά γραφεία του Οργανισμού.

Ο Σταύρος Τζιωρτζής, ο οποίος συνοδευόταν από τον αδερφό του Ανδρέα Τζιωρτζή και τον Πρόεδρο των Κύπριων Olympians Κώστα Παπακώστα, τιμήθηκε από την ηγεσία του ΚΟΑ για την προσφορά του, με τον Πρόεδρο του Κυπριακού Οργανισμού Αθλητισμού να τού προσφέρει ως δώρο το Καράβι της Κερύνειας.

«Η μέρα αυτή είναι μία από τις πιο ευτυχισμένες μου στην ηγεσία του ΚΟΑ, γιατί έχουμε υποδεχτεί έναν θρύλο του κυπριακού αθλητισμού στο σπίτι του. Γιατί τα γραφεία του Κυπριακού Οργανισμού Αθλητισμού είναι το σπίτι του Σταύρου Τζιωρτζή, ο οποίος έχει γράψει το όνομά του με χρυσά γράμματα στις σελίδες του κυπριακού και του ελληνικού αθλητισμού» ανέφερε ο Ανδρέας Μιχαηλίδης, ο οποίος σημείωσε την τεράστια επιτυχία του με την έκτη θέση στους Ολυμπιακούς Αγώνες του Μονάχου με 49.66, προσθέτοντας ότι από το 1972 κατέχει το Παγκύπριο ρεκόρ στα 400μ. εμπόδια με 49.50.

Από την πλευρά του ο Σταύρος Τζιωρτζής ευχαρίστησε τον ΚΟΑ για την τιμή αυτή. «Δεν είναι σύνηθες μισό αιώνα μετά να σε θυμούνται. Εγώ συγκινούμαι πολύ περισσότερο από τον τρόπο που με αντιμετωπίζουν οι συμπατριώτες μου», είπε και ευχήθηκε ο κυπριακός αθλητισμός να συνεχίσει να προοδεύει και να προβάλλει την Κύπρο διεθνώς.